(iii)कीड़ें-मकोड़ें दे प्रवेश ते बकार जां बकास बारै-कीड़ें-मकोड़ें बारै बी अनेकां विश्वास युगें थमां चलदे आवा करदे न। मन्नेआ जंदा ऐ जे शिवरात्री गी शिव भगवान द्वारा अपनी गोदड़ी फंडने पर कीड़े-मकोड़े धरती पर फैली जंदे न ते नाग पैंचमी गी ओह् परतियै उनेंगी अपनी गोदड़ी च समेटी लैंदे न। घरै च सीह्टी मारने पर सप्पै दा निकलना मिथेआ जंदा ऐ। लोकें दा इ’ब्बी मन्नना ऐ जे सप्पै गी मंजे पर चढ़ने दी फटकार होंदी ऐ पर जेकर कोई नुक्कां लग्गे दे मंजे पर चढ़ै तां ओह् बी ओह्दे पर चढ़ी जंदा ऐ। गर्भवती जेकर सप्पै पर छौरा सुट्टै तां ओह् अ’न्ना होई जंदा ऐ। सोमवार काले रंगै दा सप्प लब्भना शिव दर्शन होने तुल्ल मिथेआ जंदा ऐ। ओह्दे बारै इ’ब्बी प्रचलत ऐ जे ओह् कोढ़ किरली गी नेईं खंदा। जेकर खाई लै तां कोह्ड़ी होई जंदा ऐ ते जेकर नेईं खा तां अ’न्ना। भंडैरन बारै विशवास ऐ जे ओह् सुढ़ियें गी अपनै घरै च बंद करी दिंदी ऐ ते उ’ऐ सुढ़ियां बल्लें-बल्लें भंडैरनां बनदियां न। ओह् आपूं अंडे जां बच्चे नेईं दिंदी। घरै च कीड़ें दा प्रवेश रोकने आस्तै ऐत ते सोमवार सुच्चे मूंह् न्हाइयै दलस्सी त्रौंकी जंदी ऐ।